พ้นไตรมาสแรกเศรษฐกิจไทยเจอดี
ธนาคารแห่งประเทศไทยรายงานภาวะเศรษฐกิจเดือน ก.พ. 2554 สดใส เฉพาะตัวเลขการส่งออกที่โตสูงสุดเป็นประวัติการณ์ขยายตัว 29%
18 ส.ค. 2554

ธนาคารแห่งประเทศไทยรายงานภาวะเศรษฐกิจเดือน ก.พ. 2554 สดใส เฉพาะตัวเลขการส่งออกที่โตสูงสุดเป็นประวัติการณ์ขยายตัว 29% 
ด้านราคาสินค้าเกษตรที่ขยายตัวสูงเป็นประวัติการณ์สูงถึง 36% มั่นใจไตรมาสแรกปีนี้การขยายตัวเป็นบวก 
เมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย (ธปท.) กล่าวว่า ภาวะเศรษฐกิจเดือน ก.พ.ปีนี้ยังขยายตัวได้ต่อเนื่องตามการบริโภค และการลงทุนที่ขยายตัวอยู่ในเกณฑ์ดีตามกำลังซื้อในประเทศที่ยังดีต่อเนื่อง และคาดว่าไตรมาสแรกของปีนี้เศรษฐกิจยังมีแนวโน้มบวกในระดับดี




ทั้งนี้ การบริโภคภาคเอกชนหลายตัวในเดือน ก.พ. ปรับตัวดีขึ้น เช่น ปริมาณการจำหน่วยรถยนต์เชิงพาณิชย์เพิ่มขึ้น 37% จากเดือนก่อน 29% ภาษีมูลค่าเพิ่มขยายตัว 10.1% จากเดือนก่อน 9.8% ปริมาณการจำหน่วยรถจักรยานยนต์ขยายตัว 24.3% จาก 7.5% 
ขณะที่รายได้ภาคการเกษตรยังขยายตัวสูง 36.1% จากเดือนก่อน 31.3% ตามราคาสินค้าเกษตรที่สูงสุดเป็นประวัติการณ์ ส่งผลให้การจ้างงานยังคงขยายตัวต่อเนื่อง ซึ่งจากข้อมูลในเดือน ม.ค.ปีนี้ พบว่าการจ้างงานเพิ่มขึ้น 1%
ในขณะเดียวกันการลงทุนภาคเอกชนขยายตัว 11.8% จากเดือนก่อน 13.5% เช่น หมวดเครื่องจักรอุปกรณ์การนำเข้าขยายตัว 10.5% จาก 30.5% และหมวดก่อสร้าง ฟื้นก่อสร้างขยายตัว 5.1% จาก 5% 
“นักลงทุนมีความเชื่อมั่นทางธุรกิจดีในเดือน ก.พ. อยู่ที่ระดับ 52.3 จุด เหนือระดับความเชื่อมั่นที่ 50 จุด ส่วนระยะ 3 เดือนข้างหน้าอยู่ที่ 55.5 จุด แม้จะมีความกังวลด้านต้นทุนการผลิตที่สูงขึ้น” เมธี กล่าว 
ด้านการให้สินเชื่อแก่ภาคเอกชนก็ขยายตัวดี โดยสินเชื่อภาคเอกชนขยายตัว 15% โดยเฉพาะสินเชื่อเช่าซื้อรถยนต์ขยายตัวได้ดี สินเชื่อที่อยู่อาศัยขยายตัว 17.5% ส่วนสินเชื่อภาคธุรกิจขยายตัว 12% รวมทั้งภาคการท่องเที่ยวยังมีการขยายตัวได้ดี 12.8% จาก 12.7% โดยจำนวนนักท่องเที่ยวเพิ่มขึ้นเป็น 1.82 ล้านคน จาก 1.81 ล้านคน ในเดือนก่อน
ขณะที่ภาคการส่งออกเดือน ก.พ. ทำการขยายตัวสถิติสูงเป็นประวัติการณ์ 29.1% จากเดือนก่อน 21.4% มีมูลค่าการส่งออกถึง 1.84 หมื่นล้านเหรียญสหรัฐ โดยเฉพาะหมวดสินค้าการเกษตรที่ขยายตัวสูงตามราคายางพาราที่เพิ่มสูงสุดเป็นประวัติการณ์ ข้าวก็เพิ่มขึ้นเป็นสำคัญ
ส่วนการส่งออกสินค้าอุตสาหกรรมขยายตัวได้ดี ทั้งส่งออกยานยนต์ ผลิตภัณฑ์พลาสติก และเครื่องใช้ไฟฟ้า แม้การผลิตภาคอุตสาห กรรมจะลดลงบ้างจากปัจจัยชั่วคราว เช่น ปิดซ่อมโรงกลั่นน้ำมันขนาดใหญ่ โรงงานเคมีปิดซ่อม การชะลอตัวของฮาร์ดดิสก์ไดรฟ์ แต่อัตราการใช้กำลังการผลิตยังสูงระดับ 62.3% รวมทั้งมีการส่งออกทองคำมูลค่าสูงถึง 1,240 ล้านเหรียญสหรัฐ เพิ่มขึ้น 5.1% 
ด้านการนำเข้ามูลค่า 1.64 หมื่นล้านเหรียญสหรัฐ หรือขยายตัว 18.6% จากระยะเดียวกันปีก่อน แต่การส่งออกยังสูงกว่าการนำเข้าทำให้ไทยยังเกินดุลการค้าในเดือนนี้ 2,000 ล้านเหรียญสหรัฐ ซึ่งเมื่อรวมกับดุลบริการและเงินโอนเดือนนี้ยังเกินดุลบัญชีเดินสะพัด 3,800 ล้านเหรียญสหรัฐ 
กระนั้นก็ตามเสถียรภาพเศรษฐกิจในประเทศยังคงมีแรงกดดันด้านราคาอย่างต่อเนื่อง เพราะธุรกิจต่างคาดการณ์เงินเฟ้อและต้นทุนการผลิตเพิ่มขึ้น
แม้ ธปท.จะมองในภาพบวก แต่ศูนย์วิจัยกสิกรไทย กลับระบุว่าตัวเลขเศรษฐกิจเดือน ก.พ. ขยายตัวดี แต่มีโอกาสชะลอตัวในช่วงไตรมาส 2 เนื่องจากเห็นว่าโมเมนตัมของเครื่องชี้วัดเศรษฐกิจไทยในเดือน ก.พ. ส่วนใหญ่มีทิศทางอ่อนแอลงเมื่อเทียบกับเดือนก่อนหน้า 
ศูนย์วิจัยกสิกรไทยประเมินว่า เศรษฐกิจไทยในช่วงไตรมาส 1/2554 อาจชะลอตัวลงมาโตแค่ 2% เมื่อเทียบกับช่วงเดียวกันปีก่อน และจากที่ขยายตัว 3.8% ในไตรมาส 4/2553 ส่วนในช่วงไตรมาส 2/2554 โมเมนตัมที่ชะลอลงมาอยู่ที่ประมาณ 0.5 % ก็มีโอกาส
โมเมนตัมของกิจกรรมทางเศรษฐกิจในช่วงไตรมาส 1/2554 เมื่อเทียบกับไตรมาสก่อนหน้า น่าจะเร่งตัวขึ้นตามอานิสงส์ของภาคการส่งออกและรายได้เกษตรกรที่อยู่ในเกณฑ์ที่แข็งแกร่งเกินคาด ขณะที่ ระดับราคาสินค้าที่ไม่ได้เร่งตัวขึ้นมากนักในช่วงที่ภาครัฐเข้ามาช่วยชดเชยราคาพลังงานในประเทศ ขยายเวลามาตรการ “รถเมล์รถไฟค่าไฟฟ้าฟรี” ตลอดจนขอความร่วมมือจากผู้ประกอบการในการตรึงราคาสินค้า ก็จะช่วยลดภาระค่าครองชีพลงไปได้มาก
เศรษฐกิจไทยจึงอาจเผชิญสถานการณ์ที่ท้าทายมากขึ้นเมื่อย่างเข้าสู่ช่วงไตรมาส 2/2554 ตัวแปรสำคัญคือ การทยอยส่งผ่านภาวะต้นทุนแพงของผู้ผลิตมายังราคาสินค้าอุปโภคบริโภค ขณะที่สถานการณ์ความขัดแย้งในภูมิภาคอาหรับที่อาจยืดเยื้อ มีผลทำให้ราคาน้ำมันดิบในตลาดโลกทรงตัวอยู่ในระดับสูงในช่วงเวลาที่ยาวนาน 
นอกจากนี้ ยังคงต้องจับตาผลกระทบต่อเนื่องจากเหตุการณ์แผ่นดินไหวในญี่ปุ่นที่อาจมีผลต่อซัพพลายเชนการผลิตของบริษัทญี่ปุ่นในไทย โดยเฉพาะอุตสาหกรรมยานยนต์และอิเล็กทรอนิกส์และภาวะอุทกภัยในภาคใต้ ที่อาจทำให้การผลิตบางอุตสาหกรรมได้รับความเสียหาย